《梧桐仕女图为钱孟实题》
明代·邹亮

兰膏腻滑金钗溜，绣带斜分亸香袖。锁窗睡起思娇慵，练裙六幅湘波皱。

月转虚檐风满林，碧云迢递银河深。香尘不到袜罗冷，下阶踏碎梧桐阴。

梧桐老去孙枝长，枝上凤凰栖两两。凭谁巧斫琴瑟成，谐奏宫商协幽响。

萧郎不归春意阑，梦绕梨云花作团。银塘露冷芙蓉老，锦鸳怨入秋风寒。

楚云湘水鳞鸿杳，两点春山愁不扫。低徊顾影悄无言，明朝只恐朱颜老。

作者简介：苏州府长洲人，字克明。少工诗文，轻侠无行。为“景泰十才子”之一。后折节读书，为名儒。正统初，以况钟荐，擢吏部司务，迁御史。嗜藏书。有《鸣珂集》、《漱玉集》。